IZVEDBENI SKLEP KOMISIJE (EU) 2021/1407

z dne 26. avgusta 2021

o spremembi Izvedbenega sklepa (EU) 2019/919 glede harmoniziranih standardov za proti ognju odporne cevi za gorivo, gorljive cevi za gorivo, ventile in fitinge za morsko vodo v trupu plovila, nameščene komponente za gorivo, olje in elektriko v vgrajenih dizelskih motorjih in krmila

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1025/2012 Evropskega parlamenta in Sveta z dne 25. oktobra 2012 o evropski standardizaciji, spremembi direktiv Sveta 89/686/EGS in 93/15/EGS ter direktiv 94/9/ES, 94/25/ES, 95/16/ES, 97/23/ES, 98/34/ES, 2004/22/ES, 2007/23/ES, 2009/23/ES in 2009/105/ES Evropskega parlamenta in Sveta ter razveljavitvi Sklepa Sveta 87/95/EGS in Sklepa št. 1673/2006/ES Evropskega parlamenta in Sveta (1) ter zlasti člena 10(6) Uredbe,

ob upoštevanju naslednjega:

(1) V skladu s členom 14 Direktive 2013/53/EU Evropskega parlamenta in Sveta (2) se za izdelke, ki so v skladu s harmoniziranimi standardi ali njihovimi deli, sklici na katere so bili objavljeni v Uradnem listu Evropske unije, domneva, da so skladni z zahtevami, ki jih zajemajo navedeni standardi ali njihovi deli, iz člena 4(1) Direktive 2013/53/EU in Priloge I k navedeni direktivi.

(2) Komisija je z Izvedbenim sklepom C(2015) 8736 (3) od Evropskega odbora za standardizacijo (v nadaljnjem besedilu: CEN) in Evropskega odbora za elektrotehnično standardizacijo (v nadaljnjem besedilu: CENELEC) zahtevala pripravo in revizijo harmoniziranih standardov v podporo Direktivi 2013/53/EU, da bi se obravnavale strožje bistvene zahteve iz člena 4(1) Direktive 2013/53/EU in Priloge I k navedeni direktivi v primerjavi z razveljavljeno Direktivo 94/25/ES Evropskega parlamenta in Sveta (4).

(3) Z Izvedbenim sklepom C(2015) 8736 je bilo od CEN in CENELEC zahtevano tudi, da revidirata standarde, sklici na katere so bili objavljeni v Sporočilu Komisije 2015/C 087/01 (5).

(4) CEN je na podlagi zahteve iz Izvedbenega sklepa C(2015) 8736 revidiral naslednje harmonizirane standarde, sklici na katere so bili objavljeni v Izvedbenem sklepu Komisije (EU) 2019/919 (6): EN ISO 7840:2018 o proti ognju odpornih ceveh za gorivo, EN ISO 8469:2018 o gorljivih ceveh za gorivo, harmonizirana standarda EN ISO 9093-1:2018 in EN ISO 9093-2:2018 o ventilih in fitingih za morsko vodo v trupu plovila ter EN ISO 16147:2017 o vgrajenih dizelskih motorjih, nameščenih komponentah za gorivo in elektriko. Zato so bili sprejeti naslednji harmonizirani standardi: EN ISO 7840:2021, EN ISO 8469:2021, EN ISO 9093:2021 in EN ISO 16147:2021.

(5) CEN je na podlagi zahteve iz Izvedbenega sklepa C(2015) 8736 prav tako pripravil nov harmonizirani standard EN ISO 23411:2021 o krmilih.

(6) Komisija je skupaj s CEN ocenila, ali so standardi, kot jih je revidiral ali pripravil CEN, skladni z zahtevo iz Izvedbenega sklepa C(2015) 8736.

(7) Standard EN ISO 7840:2021 določa splošne zahteve in fizikalne preskuse za proti ognju odporne cevi za prenos bencina ali bencina, mešanega z etanolom, in dizelskega goriva ali dizelskega goriva, mešanega z metil estrom maščobnih kislin, zasnovane za delovni tlak, ki ne presega 0,34 MPa za cevi z notranjim premerom do vključno 10 mm, in 0,25 MPa za cevi z notranjim premerom do 63 mm v malem plovilu.

(8) Standard EN ISO 8469:2021 določa splošne zahteve in fizikalne preskuse za gorljive cevi za prenos bencina ali bencina, mešanega z etanolom, in dizelskega goriva ali dizelskega goriva, mešanega z metil estrom maščobnih kislin, zasnovane za delovni tlak, ki ne presega 0,34 MPa za cevi z notranjim premerom do vključno 10 mm, in 0,25 MPa za cevi z notranjim premerom do 63 mm v malem plovilu do 24 m.

(9) Standard EN ISO 9093:2021 določa zahteve za fitinge za morsko vodo v trupu plovila, ventile, priključke gumijaste cevi, njihove fitinge in njihovo namestitev v malem plovilu do 24 m.

(10) Standard EN ISO 16147:2021 določa zahteve za zasnovo in namestitev nameščenih komponent za gorivo, olje in elektriko na vgrajenih dizelskih motorjih, da se čim bolj zmanjša uhajanje goriva, tveganje električnega udara in tveganje in/ali širjenje požara na malem plovilu do 24 m.

(11) Standard EN ISO 23411:2021 določa zahteve glede zasnove in preskušanja za krmila za mala plovila do 24 m.

(12) Standardi EN ISO 7840:2021, EN ISO 8469:2021, EN ISO 9093:2021, EN ISO 16147:2021 in EN ISO 23411:2021 izpolnjujejo zahteve, ki naj bi jih zajemali in ki so določene v členu 4(1) Direktive 2013/53/EU, in Prilogi I, del A, k navedeni direktivi. Zato je primerno, da se sklici na navedene standarde objavijo v Uradnem listu Evropske unije.

(13) Standard EN ISO 7840:2021 naj bi nadomestil standard EN ISO 7840:2018. Standard EN ISO 8469:2021 naj bi nadomestil standard EN ISO 8469:2018. Standard EN ISO 9093:2021 naj bi nadomestil standarda EN ISO 9093-1:2018 in EN ISO 9093-2:2018. Standard EN ISO 16147:2021 naj bi nadomestil standard EN ISO 16147:2017. Standard EN ISO 23411:2021 naj bi nadomestil standarda EN ISO 9775:2017 in EN ISO 15652:2017, objavljena v Sporočilu Komisije 2018/C 209/05 (7).

(14) Zato je treba sklice na standarde EN ISO 7840:2018, EN ISO 8469:2018, EN ISO 9093-1:2018, EN ISO 9093-2:2018, EN ISO 9775:2017, EN ISO 15652:2017 in EN ISO 16147:2017 umakniti iz Uradnega lista Evropske unije (8).

(15) Da bi imeli proizvajalci dovolj časa za prilagoditev svojih izdelkov revidiranim različicam harmoniziranih standardov EN ISO 7840:2018, EN ISO 8469:2018, EN ISO 9093-1:2018, EN ISO 9093-2:2018, EN ISO 9775:2017, EN ISO 15652:2017 in EN ISO 16147:2017, je treba odložiti umik sklicev na navedene standarde.

(16) V Prilogi I k Izvedbenemu sklepu (EU) 2019/919 so navedeni sklici na harmonizirane standarde, pripravljene v podporo Direktivi 2013/53/EU. Sklice na harmonizirane standarde EN ISO 7840:2021, EN ISO 8469:2021, EN ISO 9093:2021, EN ISO 16147:2021, in EN ISO 23411:2021 bi bilo treba vključiti v navedeno prilogo. Sklice na harmonizirane standarde EN ISO 7840:2018, EN ISO 8469:2018, EN ISO 9093-1:2018, EN ISO 9093-2:2018 bi bilo treba črtati iz navedene priloge.

(17) V Prilogi II k Izvedbenemu sklepu (EU) 2019/919 so navedeni sklici na harmonizirane standarde, pripravljene v podporo Direktivi 2013/53/EU, ki so umaknjeni iz Uradnega lista Evropske unije. Sklice na harmonizirane standarde EN ISO 9775:2017, EN ISO 15652:2017 in EN ISO 16147:2017 bi bilo treba vključiti v navedeno prilogo.

(18) Izvedbeni sklep (EU) 2019/919 bi bilo zato treba ustrezno spremeniti.

(19) Skladnost s harmoniziranim standardom zagotavlja domnevo o skladnosti z ustreznimi bistvenimi zahtevami iz harmonizacijske zakonodaje Unije od datuma objave sklica na tak standard v Uradnem listu Evropske unije. Ta sklep bi moral zato začeti veljati z datumom objave –

SPREJELA NASLEDNJI SKLEP:

Člen 1 Izvedbeni sklep (EU) 2019/919 se spremeni: (1) Priloga I se spremeni v skladu s Prilogo I k temu sklepu; (2) Priloga II se spremeni v skladu s Prilogo II k temu sklepu.

Člen 2 Ta sklep začne veljati na dan objave v Uradnem listu Evropske unije. Priloga I, točka 2, se uporablja od 27. februarja 2023.

V Bruslju, 26. avgusta 2021 Za Komisijo predsednica Ursula VON DER LEYEN

(1) UL L 316, 14.11.2012, str. 12.

(2) Direktiva 2013/53/EU Evropskega parlamenta in Sveta z dne 20. novembra 2013 o plovilih za rekreacijo in osebnih plovilih ter razveljavitvi Direktive 94/25/ES (UL L 354, 28.12.2013, str. 90).

(3) Izvedbeni sklep Komisije C(2015) 8736 z dne 15. decembra 2015 o zahtevi za standardizacijo Evropskemu odboru za standardizacijo in Evropskemu odboru za elektrotehnično standardizacijo glede plovil za rekreacijo in osebnih plovil v podporo Direktivi 2013/53/EU Evropskega parlamenta in Sveta z dne 20. novembra 2013 o plovilih za rekreacijo in osebnih plovilih ter razveljavitvi Direktive 94/25/ES (še ni objavljen v Uradnem listu).

(4) Direktiva Evropskega parlamenta in Sveta 94/25/ES z dne 16. junija 1994 o približevanju zakonov in drugih predpisov držav članic v zvezi s plovili za rekreacijo (UL L 164, 30.6.1994, str. 15).

(5) Sporočilo Komisije v okviru izvajanja Direktive Evropskega parlamenta in Sveta 94/25/ES z dne 16. junija 1994 o približevanju zakonov in drugih predpisov držav članic v zvezi s plovili za rekreacijo (Objava naslovov in sklicev harmoniziranih standardov po usklajeni zakonodaji Unije) (UL C 87, 13.3.2015, str. 1).

(6) Izvedbeni sklep Komisije (EU) 2019/919 z dne 4. junija 2019 o harmoniziranih standardih za plovila za rekreacijo in osebna plovila, pripravljenih v podporo Direktivi 2013/53/EU Evropskega parlamenta in Sveta (UL L 146, 5.6.2019, str. 106).

(7) Sporočilo Komisije v okviru izvajanja Direktive 2013/53/EU Evropskega parlamenta in Sveta z dne 20. novembra 2013 o plovilih za rekreacijo in osebnih plovilih ter razveljavitvi Direktive 94/25/ES (Objava naslovov in sklicev harmoniziranih standardov po usklajeni zakonodaji Unije) (UL C 209, 15.6.2018, str. 137).

(8) UL C 209, 15.6.2018, str. 137.